Torgeir Dahl

Torgeir Dahl (født 1953) er en norsk politiker (H). Han var Moldes ordfører i tre perioder, fra 2011 til 2023.

 Biografi 
Dahl er utdannet siviløkonom fra Handelshøyskolen BI, og har yrkesbakgrunn fra det private næringsliv. Han bygde opp Dahls Bokhandel i Molde før han i 2001 solgte seg ut av selskapet, som senere ble innlemmet i bokhandlerkjeden Ark.Boka må vike for dokumenta  - Sunnmørsposten 6. august 2009, besøkt 23. september 2016 Dahl har senere vært arbeidende styreformann i mediekommunikasjons- og teknologiselskapet TIBE Gruppen.

Han var 2. nestleder i Møre og Romsdal Høyre 2001–2008 og leder i Molde Høyre 2001–2004. I 2003 ble han innvalgt i Molde kommunestyre, og var gruppeleder og leder av Plan- og utviklingsstyret frem til han ble ordfører. Siden 2003 har han også vært medlem av Møre og Romsdal fylkesting, og ble leder for fylkestingets utdanningsutvalg i 2007. Han var oppnevnt som styremedlem i Helse Midt-Norge i perioden 2006–2008. 

I perioden 2009–2013 var Dahl vararepresentant til Stortinget og har møtt som vararepresentant for Elisabeth Røbekk Nørve (H). I 2011 fikk Høyre 36,8 % av stemmene i kommunestyrevalget i Molde, og Dahl ble valgt til ordfører. Ved kommunevalget i 2015 fikk Høyre 34,7 prosent av stemmene, og Dahl ble gjenvalgt som ordfører for perioden 2015–2019. Ved valget 2019 fikk Høyre 26,0 prosent, og Dahl ble gjenvalgt for nok en periode 2019–2023. 

Den 28. februar 2021 gikk Dahl kraftig ut mot Oslo byråds håndtering av koronapandemien. Han stilte spørsmål om det var dårlig lederskap eller manglende etterlevelse av smittevernregler blant befolkningen som var årsaken til det vedvarende høye smittetrykket i hovedstaden. Han uttalte blant annet at han var lite imponert over hva Oslo fikk til. Flere reagerte sterkt på dette, deriblant Ålesund-ordfører Eva Vinje Aurdal, Oslos tidligere ordfører Fabian Stang, stortingspolitikere fra Høyre og FHI. Dagen etter gikk partifelle og statsminister Erna Solberg ut mot uttalelsene og uttalte at de var et unødvendig sidespor. Senere kom det frem at statssekretær på statsministerens kontor Peder Egseth hadde hatt flere telefonsamtaler i forkant av utspillet. Saken gikk under Twitter-taggen #moldegate.https://twitter.com/hashtag/moldegate?src=hash Den 2. mars 2021 beklaget Erna Solberg overfor Raymond Johansen at statsministerens kontor hadde vært involvert i et utspill som skapte konflikt mellom ulike kommuners håndtering av koronapandemien.

 Referanser 

 Eksterne lenker 





Kategori:Ordførere i Molde
Kategori:Høyre-ordførere i Møre og Romsdal
Kategori:Vararepresentanter til Stortinget
Kategori:Norske siviløkonomer fra BI
Kategori:Personer fra Molde kommune